Lysten blandt nordjyder til at hjælpe nødstedte ukrainere efter Ruslands invasion er ikke til at tage fejl af.

Flere store indsamlinger får hurtigt store og mange donationer ind. Myndigheder og organisationer peger på, at pengedonationer er mest effektive lige nu. Alligevel vil helt konkret hjælp i krisen ingen ende tage. Malermester Alex Thomsen fra Brovst har sammen med sin nabo netop begyndt en indsamling af effekter til fordel for ukrainere i nød. Et facebookopslag har på 24 timer spredt sig hurtigt, og allerede her dagen efter er gaverne begyndt at rulle ind i en stor garage. -	Vi er nødt til at gøre noget. Ukraine er så tæt på og en del af Europa. Vi skal vise russerne, at vi alle står sammen om at hjælpe Ukraine, siger Alex Thomsen, som er indehaver af Brovst Malerfirma. Nødhjælpsarbejde er komplekst Myndighederne har de sidste dage rost den danske lyst til at hjælpe ofrene for krisen i Ukraine, men de har samtidig peget på, at nødhjælpsarbejde er komplekst, når indsamlede ting og sager skal deles ud i Ukraine. Der er også bekymring for, at de mange private initiativer kan give trængsel i grænseområder, og dermed bremse hjælpearbejdet. -	Den mest effektive måde at hjælpe på lige nu er at give penge. På den måde kan vi og andre organisationer lave en fleksibel nødhjælpsoperation, siger kommunikationschef i Røde Kors, Klaus Nørskov. Vil selv køre, hvis nødvendigt Det ved de sådan set godt i Brovst, hvor indsamlerne nu overvejer, hvordan de mange gaver skal komme ud til de mest trængende. -	Jeg vil kontakte organisationerne, når vi har et ordentligt læs og spørge, om de kan hjælpe os med, hvor vi skal køre det hen. Og skal vi selv fragte det helt til Ukraine, går det også. Jeg er tidligere langturschauffør, og skal bare lige låne en lastbil et sted, siger Alex Thomsen i Brovst. Indsamlerne i Brovst tager imod alt og vil sortere inden afsendelse. De har indtil nu fået en del tøj og ting til personlig hygiejne. Ifølge indsamlernes kilder i Ukraine er der særligt brug for langtidsholdbart mad som for eksempel konserves.